# Kalligrafii

Kalligrafii wird in Öiropa hüte mäistens iigsetzt, wemm mä festligi Urkunde macht
Graffiti
Chinesischi Kalligrafii us dr Ming-Zit
Kalligrafii in dr Fritigsmoschee vo Yazd (Iran)

Irischi Kalligrafii
Futhark
Altänglischi Kalligrafii
D **Kalligrafii** (altgriech. καλλιγραφία *kalligraphía*, vo κάλλος *kállos* ‚Schönhäit‘ und *gráphein* ‚schriibe‘) isch d Kunst vom „Schönschriibe“ vo Hand (Chirografii), mit ere Fäädere, eme Bämsel, Filzstift oder andere Schribwärkzüüg. Was mä in dr Schuel bim „Schöönschriibe“ leert, isch nit s Kalligrafiere sondern e lääserligi Schrift schriibe.

## D Kalligrafii hüte

Wo dr Druck sich vom 15. Joorhundert aa in Öiropa het afo duuresetze, het d Tüpografii d Kalligrafii mee und mee abglööst und hüte, wo s Schriibe vo Hand fast obsolet isch wäge dr Entwigglig vom kompiuterisierte Drucker isch s vilmol nume non e Liebhaberei oder chunnt as Graffiti im öffentlige Ruum vor, was vo vile Lüt nid gschetzt wird.

Im Geegesatz isch im jüüdische Umfäld d Kalligrafii immer no vo groossem Wärt, wil d Büecher vo dr Torah, wo us ene in de Synagoge bim Gottesdienst glääse wird, vom ene *Sofer* vo Hand mit ere Voogelfäädere müesse gschriibe si.

In Ostasie, hauptsächlig im chinesische Ruum, z Korea und z Japan isch d Kalligrafii im gsellschaftlige und künstlerische Lääbe immer no seer aagsee. Mäistens brucht mä für s Schriibe e Bämsel, e Duschstange und e Duschstäi. Mä ribt d Duschstange im Duschstäi mit Wasser oder Wii, bis mä Dusch überchunnt. Bim Schriibe loot mä de Gfüül vilmol freije Lauf, so dass d Schrift sterker im Usdruck wird und schweerer zum lääse. Bim Grasschriftstiil zum Bischbil isch dr Teggst vo zwäitrangiger Bedütig, s Wichigste isch die kalligrafischi Gstaltig. Vilmol cha mä s Gschriibene gar nit lääse und es gältet as Bild und nit as Teggst.

Wägen em Bilderverbot im Islam isch d Kalligrafii in de mäiste islamische Länder die äinzigi Kunstform gsi. Si isch doorum in dr Archidektuur, vor allem in dr religiööse, äins vo de wichdigste Schmuckelimänt.

## Litratuur

* Herbert Becker: *Kalligraphie. Die Kunst des schönen Schreibens*. E. A. Seemann Verlag, Leipzig 2011, ISBN 978-3-86502-130-4.
* Julius de Goede: *Kalligraphie. Schönschreiben lernen.* Weltbild Verlag, Augsburg 1991, ISBN 3-8043-2665-X.
* Nuesret Kaymak: *Schreiben als Kunst*. Regionalia Verlag, Rheinbach 2012, ISBN 978-3-939722-59-5.

## Weblingg

 **Commons: Kalligrafii** – Sammlig vo Multimediadateie
* Kalligraphie.com Scriptorium am Rhiisprung z Basel Andreas Schenk – Wärkzüüg, Kürs, Kunst, Kultur
* Kalligraphie.de Kalligrafii für Aafänger und Fortgeschritteni, Gschicht und Material, Sammlig vo Lingg
* Kallipos Schriftkunst
* Atelier für Kalligrafie Regensburg
* Werner Winkler Bischbile für über 120 historischi und modärni kalligrafischi Schrifte
* Gutenberg-Museum Mainz, Museum für Buch-, Druck- und Schriftgeschichte
* Verein zur Förderung und Verbreitung von Kalligrafie – Ars Scribendi
* bios [bible] – ein Roboter schreibt die Bibel nieder. Brojekt vo dr Künstlergrubbe robotlab us Karlsrue (2007)

|  |  |
| --- | --- |
|  | Dä Artikel basiert uff ere fräie Übersetzig vum Artikel „Kalligrafie“ vu de dütsche Wikipedia. E Liste vu de Autore un Versione isch do z finde. |